Redaksie gerat vir nuwe tegnologiese era. – Suidooster
On Maart 15, 2016 Maart 15, 2016 By Living a life of testimoniesIn Aktueel
Media24 het twee van Hoërskool Strand se redaksielede genooi om op Saterdag 12 Maart 2016 deel van hul OnsKan24 veldtog te wees. Dis een van Media24 se projekte waar hul poog om jong joernaliste op te lei.
Vriendelik is ons saam met 'n sekuriteitswag vergesel na die 26ste vloer waar die opleiding moes plaasvind, en ons het dadelik by die groot glasvenster uitgekyk . Dit was nog redelik vroeg in die oggend, maar die stadslewe was alreeds baie besig. Daarna is ons na die dak van die gebou en ons asems is weggeslaan deur die uitsig oor Tafelberg – dit was 'n kunswerk om te beleef. Ons verwagtinge vir hierdie dag was groot – amper net so groot soos die reuse gebou waarin ons onsself bevind het. Min het ons geweet ons verwagtinge sou ver oortref word.
Ons het onder meer geleer hoe om 'n perskonferensie te behartig, hoe om die perfekte foto's te neem, wat die waardes van 'n joernalis moet wees en ook talle handige skryfwenke ontvang. Daar was ook leerders van ander skole uit Parow en Kuilsrivier en daar is beslis nuwe vriendskappe gesmee!
Een ding is vir seker, Media24 het hulself goed van hul taak gekwyt en beslis 'n hele klomp aspirant-joernaliste geȉnspireer!